Julkisasiamiehen ratkaisuehdotus Fennelly 1 päivänä helmikuuta 1996. - Euroopan yhteisöjen komissio vastaan Helleenien tasavalta. - Valtion jäsenyysvelvoitteiden noudattamatta jättäminen - Direktiivin 91/156/ETY täytäntöönpanon laiminlyönti - Jätteet. - Asia C-160/95.



Oikeustapauskokoelma 1996 sivu I-01971



Julkisasiamiehen ratkaisuehdotukset

1. Komissio on nostanut perustamissopimuksen 169 artiklan mukaisesti käsiteltävänä olevan jäsenyysvelvoitteiden noudattamatta jättämistä koskevan kanteen. Komissio toteaa 8.5.1995 tekemässään hakemuksessa, joka on kirjattu yhteisöjen tuomioistuimen kirjaamossa 22.5.1995, että Helleenien tasavalta on jättänyt noudattamatta perustamissopimuksen ja jätteistä annetun direktiivin 75/442/ETY muuttamisesta 18 päivänä maaliskuuta 1991 annetun neuvoston direktiivin 91/156/ETY(1) (jäljempänä direktiivi) mukaan sille kuuluvat velvoitteet, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut komissiolle näistä toimenpiteistä.

2. Direktiivin 2 artiklan 1 kohdassa jäsenvaltioiden edellytetään saattavan direktiivin noudattamisen edellyttämät toimenpiteet voimaan viimeistään 1.4.1993 ja ilmoittavan tästä viipymättä komissiolle. Direktiivin 2 artiklan 2 kohdassa velvoitetaan jäsenvaltiot myös toimittamaan direktiivissä tarkoitetuista kysymyksistä antamansa kansalliset säännökset kirjallisina komissiolle.

3. Perustamissopimuksen 189 artiklassa velvoitetaan jäsenvaltiot toteuttamaan tarpeelliset kansalliset toimenpiteet kussakin direktiivissä tarkoitetun tuloksen saavuttamisen varmistamiseksi. Tätä erityistä vaatimusta vahvistaa perustamissopimuksen 5 artiklassa määrätty yleinen velvollisuus "toteuttaa kaikki yleis- ja erityistoimenpiteet, jotka ovat aiheellisia tästä perustamissopimuksesta tai yhteisön toimielinten säädöksistä johtuvien velvoitteiden täyttämisen varmistamiseksi".

4. Kreikan hallitus ei ole kiistänyt laiminlyöntiään panna direktiivi täytäntöön säädetyssä määräajassa eikä sitä, ettei direktiiviä edelleenkään ole pantu täytäntöön. Kreikan hallitus väitti sekä 20.6.1995 antamassaan vastineessa että 8.8.1995 antamassaan vastaajan vastauksessa, että ministeriön päätöksen, jolla direktiivi pantaisiin täytäntöön, jos kyseinen päätös hyväksyttäisiin, valmistelu oli edennyt jo pitkälle, ja ainoastaan toimivaltaisten ministerien allekirjoitus puuttui. Viivästyksen väitetään johtuvan samanaikaisesti vireillä olevasta jätteitä koskevan kansallisen lainsäädännön kokonaisuudistuksesta. Kuten komissio aiheellisesti totesi 3.7.1995 antamassaan kantajan vastauksessa viitaten yhteisöjen tuomioistuimen vakiintuneeseen oikeuskäytäntöön, jäsenvaltiot eivät voi direktiivin täytäntöönpanoon liittyviin käytännön ongelmiin tai muihin vaikeuksiin vetoamalla perustella sitä, miksi ne eivät ole noudattaneet määräajassa yhteisön direktiiveissä niille säädettyjä velvoitteita.

5. Koska Kreikan laiminlyönti toteuttaa tarpeelliset toimenpiteet direktiivin täytäntöönpanemiseksi ja siten lopettaa komission sekä oikeudenkäyntiä edeltävässä menettelyssä että tässä asiassa antamissa kirjelmissä toteama rikkominen ei ole korjaantunut, voin vain ehdottaa, että yhteisöjen tuomioistuin hyväksyy komission kanteen.

Ratkaisuehdotus

6. Edellä esitetyn perusteella ehdotan näin ollen, että yhteisöjen tuomioistuin

(1) toteaa, että Helleenien tasavalta on jättänyt noudattamatta perustamissopimuksen 189 artiklan kolmannen kohdan ja jätteistä annetun direktiivin 75/442/ETY muuttamisesta 18 päivänä maaliskuuta 1991 annetun neuvoston direktiivin 91/156/ETY 2 artiklan mukaan sille kuuluvat velvoitteet, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä;

(2) velvoittaa Helleenien tasavallan korvaamaan oikeudenkäyntikulut.

(1) - EYVL 1991 L 78, s. 32 ja EYVL 1975 L 194, s. 39.